LEGISLATÍVNA RADA VLÁDY
   SLOVENSKEJ REPUBLIKY									
                                               Na rokovanie vlády SR
								      Dňa 1. februára 2006
								      K materiálu č.20635
								      K bodu č. 2

S T A N O V I S K O

k návrhu poslancov Národnej rady Slovenskej republiky Ľudmily Muškovej a Dušana Čaploviča na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov
(tlač 1383)
––––––––––––––––––––––––––––––––––––––––––––––––––––––––––––––––

I.

         Návrh poslancov  Národnej rady Slovenskej republiky Ľudmily Muškovej a Dušana Čaploviča na vydanie zákona, ktorým sa mení a dopĺňa zákon č. 582/2004 Z.z. o miestnych daniach a miestnom poplatku za komunálne odpady  a drobné stavebné odpady v znení neskorších predpisov (tlač 1383) predkladá na rokovanie vlády Slovenskej republiky podpredseda vlády a minister financií Slovenskej republiky Ivan Mikloš na základe § 70 ods. 2  zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.   

        Cieľom návrhu zákona je oslobodiť od dane z nehnuteľností pozemky a stavby  slúžiace na vzdelávanie, vedeckovýskumné účely, na náboženské obrady,  a to v prípade verejných a štátnych vysokých škôl, Slovenskej akadémie vied a štátom registrovaných cirkví.
Ministerstvo financií SR ako predkladateľ návrhu na rokovanie vlády SR vyslovilo nesúhlas s predloženým návrhom zákona. 

     

II.
     
       Legislatívna rada vlády Slovenskej republiky prerokovala návrh poslancov  Národnej rady Slovenskej republiky Ľudmily Muškovej a Dušana Čaploviča na vydanie zákona, ktorým sa mení a dopĺňa zákon č. 582/2004 Z.z. o miestnych daniach a miestnom poplatku za komunálne odpady  a drobné stavebné odpady v znení neskorších predpisov  na svojom zasadnutí 24. januára 2005 a uplatnila k nemu legislatívno-technické pripomienky uvedené v časti IV. tohto stanoviska.

IV.

Návrh

S T A N O V I S K O
vlády Slovenskej republiky

k návrhu poslancov Národnej rady Slovenskej republiky   na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov. 
 (tlač 1383)

     Vláda Slovenskej republiky prerokovala návrh poslancov  Národnej rady Slovenskej republiky Ľudmily Muškovej a Dušana Čaploviča na vydanie zákona, ktorým sa mení a dopĺňa zákon č. 582/2004 Z.z. o miestnych daniach a miestnom poplatku za komunálne odpady  a drobné stavebné odpady v znení neskorších predpisov s týmito pripomienkami:

Všeobecne:
Materiál je potrebné doplniť o doložku finančných, ekonomických , environmentálnych vplyvov a vplyvov na zamestnanosť a podnikateľské prostredie, keďže v zmysle vyjadrenia Ministerstva financií SR navrhovaná práva úprava bude mať finančný dopad na verejný rozpočet.  

K názvu
V názve je potrebné slová „sa mení a“ vypustiť, keďže týmto návrhom zákona sa iba dopĺňa platné znenie. Obdobne je potrebné upraviť aj úvodnú vetu v Čl. I.

K Čl. I

K bodu 1
Z legislatívno-technického hľadiska je potrebné vypustiť číselné označenie tohto novelizačného bodu, keďže ide iba o jedno doplnenie zákona.

Úvodnú vetu je potrebné upraviť v súlade s legislatívnymi pravidlami takto: „V § 17 sa ods. 1 dopĺňa písmenom c), ktoré znie:“. 

V § 17 ods. 1 písm. c) je potrebné správne upraviť vzťah uvedených subjektov k predmetu oslobodenia (vlastnícke právo, správa majetku štátu). 
Ďalej toto ustanovenie je potrebné vhodnejšie formulačne upraviť. 

K Čl. II
Je potrebné posunúť dátum nadobudnutia účinnosti návrhu zákona.  

Bratislava 26. januára 2006
Vypracovala: H. Sabolová

Schválil: Štefan  G R M A N
                generálny riaditeľ
           sekcie vládnej legislatívy                            

	     
	  Daniel Lipšic
	podpredseda vlády SR,
	   minister spravodlivosti SR
                                                               a predseda Legislatívnej rady vlády SR